Medzinárodné letisko Mexiko

Medzinárodné letisko Mexiko alebo Medzinárodné letisko Benita Juáreza (špa. Aeropuerto Internacional de la Ciudad de México Benito Juárez), (IATA: MEX, ICAO: MMMX) je medzinárodné letisko v hlavnom meste Mexika Mexiku v strednom Mexiku. S počtom takmer 27 miliónov cestujúcich v roku 2011 bolo druhým najvyťaženejším letiskom v Latinskej Amerike po saopaulskom letisku Guarulhos. História Letisko bolo otvorené v dvadsiatych rokoch ako vojenské letisko pod názvom Balbuena so štyrmi pristávacími dráhami. Prvá medzinárodná linka začala prevádzku do Los Angeles v roku 1931. Otvorením nového terminálu v roku 1952 sa letisko stalo výlučne verejným komerčným. V sedemdesiatych rokoch sa mexický prezident Luis Echeverría rozhodol uzatvoriť tri pristávacie dráhy a pôdu pod nimi rozdal chudobným občanom hlavného mesta s cieľom umožnenia výstavby vlastného bývania. Osemdesiate roky mali za následok modernizáciu terminálu letiska a zdvojnásobenie odbavovacej kapacity. Z dôvodu neustáleho zvyšovania počtu cestujúcich v deväťdesiatych rokoch padlo rozhodnutie o výstavbe nového terminálu, ktorý bol dokončený v roku 2007. Napriek intenzívnej výstavbe kapacita letiska už nepostačuje zvýšenému počtu cestujúcich. Terminály Zvláštnosťou oboch terminálov letiska je, že sú oddelené pristávacími dráhami. Terminál 1 bol otvorený v roku 1958, rozširovaný a modernizovaný v rokoch 1970, 1989, 1998, 2000 a 2004. S veľkosťou 548 000 m2 je to ale najväčší terminál v severnej i južnej Amerike a štvrtý najväčší terminál sveta. Terminál 2 má približne polovičnú plochu a polovičný počet východov a odbavovacích priestorov. Terminál 2 je domovským terminálom domácej spoločnosti Aéromexico. Terminál 1 využívajú okrem iných aj American Airlines, United Airlines, Delta, KLM, Air France a Lufthansa. Intermodálna doprava Terminál 2 je s Terminálom 1 prepojený monorailovým systémom Aerotrén a môžu ho používať len cestujúci s ručnou batožinou a boarding passom. Vzdialenosť medzi terminálmi je 3 km. a rýchlosť monorailu je 45 km/h. Od otvorenia do zatvorenia dverí kabíny trvá jazda približne 4 minúty a 40 sekúnd. Štatistika Iné projekty Commons ponúka multimediálne súbory na tému Medzinárodné letisko Mexiko Externé odkazy Oficiálna stránka letiska Zdroje Tento článok je čiastočný alebo úplný preklad článku Mexico City International Airport na anglickej Wikipédii.